  Майя Бывальцева Машинаез газон вылэ пуктэм понна штрафлэсь быдӟалазэ Россиын 5 сюрс манетозь будэтыны быгатозы. Со сярысь катӵектосэз нырысетӥ лыдӟемен кутыны ӵектӥз Кун Думаысь кунэз лэсьтонъя комитет, ивортэ «» газет. Со сяна, ужкагаз Административной эрикрадэз тӥянъёс сярысь кодексэ выль ёзэт пыртэ — «транспортэз газонъёс вылэ яке мукет вожектӥсь интывылъёсы пуктон яке отӥ ортчон». Куронъёсты тӥясьёсты участковойёс шараялозы. Вераны кулэ, машинаез газон вылэ пуктэм понна штрафъёсты азьвыл улосвылъёсын юнматылӥзы. Ижкарын 1 сюрс манет. Куронъёсты тӥясьёсты кылкутытыны быгато муниципал милициысь ӧнерчиос гинэ, ГИБДД-ысь ӧнерчиослэн сыӵе эрикрадзы ӧвӧл. 2016-тӥ арын оштолэзе Ижкарлэн тӧроез Юрий Тюрин машинаоссэс газонъёс но нылпиослэн шудон интыосазы кельтӥсьёс понна кылкутытонэз кужмоятыны ӵектӥз, но воштонъёс пыртыны быгато Удмуртилэн Кун Кенешысьтыз депутатъёс гинэ, соос улосвыл катэ тупатонъёс пыртыны кулэ. Кызьы валэктӥзы Россиысь Кун Думаысь комитетлэн ыстэм муртъёсыз, водительлэсь кылкутонзэ Административной эрикрадэз тӥянъёс сярысь кодексэ пыртон понна, со эсэпез Сюрес вылтӥ мынон-ветлон куронъёсы но гожтыны кулэ луоз. Тегъёс: Авто ГИБДД Россия КунДума  